**KISKŐRÖS VÁROS ÖNKORMÁNYZATA**

**KÉPVISELŐ-TESTÜLETÉNEK**

**21/2015.(X. 29.) önkormányzati rendelete**

**a talajterhelési díjról**

Kiskőrös Város Képviselő-testülete a környezetterhelési díjról szóló 2003. évi LXXXIX. törvény 21/A. § (2) bekezdésében, valamint a 26.§ (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**A rendelet hatálya**

**1. §**

A rendelet hatálya Kiskőrös Város közigazgatási területén azokra a természetes és jogi személyekre, jogi személyiséggel nem rendelkező szervezetekre terjed ki, akik a műszakilag rendelkezésre álló közcsatornára nem kötnek rá és a helyi vízgazdálkodási hatósági engedély hatálya alá tartozó szennyvízelhelyezést, ideértve az egyedi zárt szennyvíztározót is alkalmaznak (a továbbiakban: kibocsátók).

**A talajterhelési díj megállapítása, bevallása, befizetése**

**2. §**

1. A talajterhelési díjat a kibocsátónak kell a környezetterhelési díjról szóló 2003. évi LXXXIX. törvény ( a továbbiakban: Ktdt.) 12. §-a alapján megállapítania.
2. Kiskőrös Város közigazgatási területére vonatkozó külön jogszabályban meghatározott területérzékenységi szorzó mértéke: T:1,5.
3. A kibocsátó a megállapított díjról évente, a tárgyévet követő év március 31. napjáig Kiskőrös Város Jegyzőjéhez, mint önkormányzati adóhatósághoz (a továbbiakban: önkormányzati adóhatóság) tesz bevallást a rendszeresített bevallási nyomtatványon.
4. A kibocsátó a talajterhelési díjat – a bevallással egyidejűleg - Kiskőrös Város Önkormányzata 10400621-00027763-00000005 számú talajterhelési díj számla javára fizeti meg.

**Kedvezmények, mentességek**

**3. §**

1. A tárgyévre vonatkozóan, a talajterhelési díj megfizetésekor 50%-os díjkedvezményben részesül kérelemre az a természetes személy kibocsátó, akinek háztartásában az egy főre számított havi, a szociális igazgatásról és szociális ellátásokról szóló 1993. évi III. törvény szerinti jövedelme nem haladja meg
2. az öregségi nyugdíj mindenkori legkisebb összegének 150 %-át,
3. egyedül élő esetén az öregségi nyugdíj mindenkori legkisebb összegének 200 %-át.
4. Mentesül a díjfizetési kötelezettség alól kérelemre az a természetes személy kibocsátó,
	1. aki 70. életévét tárgyév január 1. napja előtt betöltötte,
	2. akinek a díjfizetéssel érintett ingatlana a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény szerint komfort nélküli lakás, vagy szükséglakás.

**Adatszolgáltatási, ellenőrzési szabályok**

**4. §**

1. A talajterhelési díjjal kapcsolatos ellenőrzési feladatokat az önkormányzati adóhatóság látja el.
2. A helyi vízgazdálkodási hatósági jogkörbe tartozó szennyvízelvezetéshez kapcsolódó talajterhelési díj megállapításához és ellenőrzéséhez kapcsolódó adatszolgáltatást tárgyévet követő év február 28. napjáig a szennyvízcsatorna-hálózatot üzemeltető közszolgáltató teljesíti
3. a kibocsátók részére a tárgyévi felhasznált víz mennyiségéről, csökkentve a locsolási célú felhasználásra figyelembe vett vízmennyiségével,
4. az önkormányzati adóhatóság részére a kibocsátók által felhasznált tárgyévi víz mennyiségéről, csökkentve a locsolási célú felhasználásra figyelembe vett vízmennyiségével.
5. A talajterhelési díj alapjának meghatározásakor mérési lehetőség hiányában a közszolgáltatónak a fogyasztott víz mennyiségét arányosítva, az előző év azonos időszakában mért fogyasztással egyezően kell megállapítania.

**Záró rendelkezések**

**5. §**

1. Ez a rendelet 2016. január 1-jén lép hatályba.
2. Hatályát veszti Kiskőrös Város Önkormányzata Képviselő-testületének a talajterhelési díjról szóló 5/2013.(II.14.) önkormányzati rendelete.